息交行
作者：李正民
朝代：宋

paragraphs: 君不見子列禦寇居鄭圃，四十餘年人莫睹。
外遊不若務內觀，食豨如人忘爾汝。
又不見玉川先生洛城裏，閉關不出歲踰紀。
狂吟大句語驚人，勸之請謁輒掩耳。
古來賢達貴安閑，豈務奔走塵埃前。
深居簡出悔吝少，治心養氣精神全。
我念奇窮自平昔，險阻艱難多所歷。
十年京洛困虀鹽，五載江湖負覊靮。
比沭天恩處閑散，琳宫賦禄容家食。
老僧參罷返林泉，病馬力疲棲皂櫪。
掃除一室空復空，收還魂魄安其躬。
衣冠深藏罷應接，杜門却掃閑奴僮。
放懷書史得真樂，坐忘乃與希微通。
不須疑我何爲爾，亦有文字如長虹。